ভারত অধিনায়ক মহেন্দ্র সিংহ ধোনির দৌড় দেখে উসেইন বোল্টের পিলে প্রায় চমকে যাওয়ার জোগাড় হয়েছিল। টি টোয়েন্টি বিশ্বকাপে বাংলাদেশের বিরুদ্ধে শেষ ওভারের শেষ বলে এক দৌড়ে স্ট্যাম্প ভেঙে দিয়েছিলেন মাহি। মুস্তাফিজুর রহমান প্রাণপন দৌড়েও ক্রিজে পৌঁছতে পারেননি। আর এমএস-এর সেই দৌড় দেখার পরে তো বোল্টের চোখ ছানাবড়া হয়ে গিয়েছে। আশঙ্কা প্রকাশ করেছেন নিজের ফেসবুক ওয়ালে। দুনিয়ার শ্রেষ্ঠ দৌড়বীরেরও হৃদযন্ত্র গলায় এসে ঠেকার জোগাড়।

তিনি কি না একের পর এক রেকর্ড গড়েছেন আর মাহির সেই মরণপণ দৌড় দেখেই তাঁর চোখ ছানাবড়া! মুস্তাফিজুরকে ধোনির রান আউট দেখার পরে বোল্ট নিজের ফেসবুক ওয়ালে বিস্ময় প্রকাশ করে লিখেছেন, ‘‘ভাগ্যিস, এমএস ক্রিকেটার।’’ তা না হলে হয়তো বোল্টের গদিই টলে যেত। বোল্টের এহেন মেসেজ দেখার পরে ফেসবুকের ওয়াল ভেসে গিয়েছে প্রতিক্রিয়ার ঝড়ে। কে না মন্তব্য করেছেন বোল্টের সেই পোস্ট দেখার পরে! 
(এই খবরটি নেহাতই মনগড়া, মজার ছলে লেখা। এর সঙ্গে বাস্তবের কোনও যোগাযোগ নেই।)